P6_TA(2006)0376

Predlog spremembe proračuna št. 3/2006

Resolucija Evropskega parlamenta o predlogu spremembe proračuna št. 3/2006 Evropske unije za proračunsko leto 2006, Oddelek III — Komisija, Oddelek VIII, del B — Evropski nadzornik za varstvo podatkov (11297/2006 — C6-0239/2006 — 2006/2119(BUD))

Evropski parlament,

- ob upoštevanju Pogodbe o ustanovitvi Evropske skupnosti, zlasti predzadnjega pododstavka člena 272(4) Pogodbe,

- ob upoštevanju Pogodbe o ustanovitvi Evropske skupnosti za atomsko energijo, zlasti člena 177 Pogodbe,

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [1], in zlasti členov 37 in 38 Uredbe,

- ob upoštevanju splošnega proračuna Evropske unije za proračunsko leto 2006, ki je bil dokončno sprejet 15. decembra 2005 [2],

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [3],

- ob upoštevanju predhodnega predloga spremembe proračuna št. 3/2006 Evropske unije za proračunsko leto 2006, ki ga je Komisija predložila dne 22. maja 2006 (SEK(2006)0633),

- ob upoštevanju predloga spremembe proračuna št. 3/2006, ki ga je Svet pripravil dne 11. julija 2006 (11297/2006 — C6-0239/2006),

- ob upoštevanju člena 69 in Priloge IV svojega Poslovnika,

- ob upoštevanju poročila Odbora za proračun (A6-0283/2006),

A. ker predlog spremembe proračuna št. 3/2006 zajema štiri različne elemente, in sicer okrepitev Evropskega nadzornega organa za GNSS, povečanje števila zaposlenih Evropske agencije za varnost v letalstvu in Evropske agencije za upravljanje in operativno sodelovanje na zunanjih mejah ter povečanje sredstev za Evropskega nadzornika za varstvo podatkov,

B. ker je Komisija v predhodnem predlogu spremembe proračuna št. 3/2006 predlagala financiranje dodatnih potreb s povečanjem lastnih virov za 3604545 EUR,

C. ker je Svet v svojem predlogu spremembe proračuna št. 3/2006 sklenil kriti vsa predlagana povečanja le s prerazporeditvijo,

D. ker še posebej Svet želi financirati dodatne potrebe evropskega nadzornika za varstvo podatkov z zmanjšanjem obveznosti in plačil proračunske vrstice uprave v delu proračuna Komisije, ki sodi v razdelek 3 Finančne perspektive za obdobje 2000-2006,

E. ker Parlament podpira izjavo Komisije o predlogu spremembe proračuna št. 3/2006, da bi financiranje upravnih izdatkov med izvrševanjem proračuna ene institucije z jemanjem potrebnih sredstev iz proračuna druge institucije ustvarilo tvegan precedens za vse institucije, ki se jih namerava financirati,

1. podpira povečanja, kot jih je predlagala Komisija v predhodnem predlogu spremembe proračuna št. 3/2006 za Evropski nadzorni organ za GNSS, Evropsko agencijo za varnost v letalstvu, Evropsko agencijo za upravljanje in operativno sodelovanje na zunanjih mejah in za Evropskega nadzornika za varstvo podatkov;

2. meni, da je v tem trenutku proračunskega leta še prezgodaj za potrebna povečanja proračunskih vrstic z zmanjšanjem drugih vrstic, ki naj bi se še vedno v letu 2006 v celoti izvrševale;

3. zavrača zato namero Sveta, da krije zahteve po dodatnih sredstvih s prerazporeditvijo in še posebej da nadomesti zahtevano povečanje za Evropskega nadzornika za varstvo podatkov z zmanjšanjem dela proračuna Komisije;

4. naroči svojemu predsedniku, naj to resolucijo posreduje Svetu in Komisiji.

[1] UL L 248, 16.9.2002, str. 1.

[2] UL L 78, 15.3.2006.

[3] UL C 172, 18.6.1999, str. 1. Sporazum, kakor je bil nazadnje spremenjen s Sklepom 2005/708/ES Evropskega parlamenta in Sveta (UL L 269, 14.10.2005, str. 24).

--------------------------------------------------